Fiskekutteren FN 126 Anna P fra Læsø blev lørdag eftermiddag omkring klokken 17.10 påsejlet af fragtskibet Harvest Sun, der er indregistreret på Marshalløerne. Det fortæller Kim Rulle, der er leder af Østerby Redningsstation på Læsø. Påsejlingen skete i Kattegat øst for Læsø, og redningsstationen var fremme ved kutteren, der havde fået store materielle skader ved sammenstødet, cirka en halv time efter meldingen kom ind. De to besætningsmedlemmer ombord på FN 126 Anna P blev reddet over på kutteren FN 81 Betina Kruse, og slap fra sammenstødet uden skader. Redningsfartøjet Morten Stage bugserede efterfølgende Anna P til Østerby Havn mens pumperne ombord kørte for fuld kraft og sørgede for, at skibet holdt sig ovenvande. - Det var dejligt at vi kunne holde kutteren oven vande og få den i havn, siger Kim Rulle fra Østerby Redningsstation. Han fortæller videre at Søfartens Opklaringsenhed nu skal undersøge sammenstødet mellem de to skibe og finde ud af, hvordan ulykken kunne ske. Harvest Sun ligger nu for anker i Ålbæk Bugt. Herunder kan du se en kort videosekvens af FN 126 Anna P, der bliver trukket på land i Østerby.

Opsummering:
Kutteren FN 126 Anna P fra Læsø blev påsejlet af et fragtskib lørdag eftermiddag. Ingen besætningsmedlemmer kom noget til.